****

**Rear Admiral J. V. Bainimarama, CF(Mil),OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA E NA SOLI NI VAKACAVACAVA NI YAUBULA**

**(ROYALTY PAYMENT) KI NA MATAQALI MATANIKOROVATU**

Kalabu Vukelulu 9 ni Jiulai, 2014

NAITASIRI 12 Na Kaloko

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ni tiko na i Liuliu ni Yavusa e na Vanua Vakaturaga o Kalabu;

Tiko na Turaga na i Talatala (Talai ni Kalou),

Ni Tiko Saka na Lewe ni Mataqali o Matanikorovatu e Kalabu, Naitasiri.

Ni sa bula vinaka.

Au vakavinavinakataka vakalevu na nomudou veiciqomi e na mataka e daidai vei au kei iratou na noqu i lawalawa ka ratou matataka tiko mai na Matanitu, Matabose ni Qele Maroroi ni iTaukei (TLTB) kei na Matabose se Tabacakacaka ni Fiji Roads Authority (FRA) ka qarava vakatabakidua na ta ni vei gaunisala vou vakakina na kena vakavinakataki ka taqomaki na vei gaunisala sa tu rawa e na gauna oqo.

Vinaka vakalevu na veiqaravi Vakaturaga Vakavanua sa vakayacori oti kei na vei vosa sa rogo saka tiko ka lagiti tiko kina na noda mai sota e na mataka edai.

Na i naki ni noqu gole mai kei na vakailesilesi era tiko rawa me mai vakavinavinakataki na nomudou loma vinaka ka loma soli e na vakayagataki ni nomudou uma qele me dabe koto kina e na dua na gauna balavu na i qaqi ni vatu mai Laqere (Government Quarry) me yacova ni sa mai cava na lisi.

Keitou sega ni mai vakavinavinaka walega, e kau tale tikoga mai e dua na i solisoli me i vakayaga se i vakacavacava (Royalty Payment) ni veika a mai qivaci e na gauna a se cakacakataka tu mai kina na Matanitu na Lisi ni Qiva Vatu kei na Qereqere e Laqere.

Sa vica na Matanitu era veiliutaki mai na kena tauyavu na i qaqi ni vatu oqo – sa qai mai donuya na Matanitu au liutaka tiko oqo na gauna sa mai cava kina na Lisi ka lisi tiko kina na *“Director of Lands”* e na vuku ni Matanitu.

Sa sega ni gadreva na Director of Lands kei na Matabose ni Fiji Roads Authority, ka a veisosomitaki me vakavoutaka se tosoya na nona lisi, ia sa tu na veika e baleta na itaukei ni qele me vaka na veiyalayalati ni lisi mai na gauna oya ka yacova ni sa mai cava oqo. E donuya talega na gauna ni veisau (Public Sector Reforms) ka sa qarava tiko mai na Matanitu qo. Sa mai veisautaki na i tovo kei na i walewale ni veiqaravi eso. Ena veiqaravi ni ta gaunisala sa bokoci na “PWD” se “Public Works Department” ka sa qarava na Matanitu ni cakacaka oya e na vuku ni Matabose na “Fiji Roads Authority” ratou tiko e dai na kena ivakailesilesi.

E ka ni marau talega ni ratou sa vakadonuya me ratou solia e dua na tiki ni i lavo levu (e $1,600,000) me baleti kemudou na lewe ni Mataqali Matanikorovatu, me i vakayaga ni veika a mai rawata na Matanitu e na nona cakacakataka mai na i qaqi ni vatu e na dua na gauna balavu.

Au via vakavinavinaka vei ira kece sara na lewe ni Mataqali o Matanikorovatu e na vei taba gauna sa sivi yani me yacovi kemudou na bula tiko e na gauna oqo, e na kena dau tokoni na cakacaka ni veivakatorocaketaki ni Matanitu me vaka na kena a vakadonui taumada na lisi ni qaqi vatu e Laqere. Au nuitaka ni na sega ni oti, se seavu yani na yalo dina ni veitokoni ki na Matanitu e na cakacaka ni veivakatorocaketaki yaga raraba vei keda na lewe ni vanua e Viti e na gauna edai vakakina na veigauna sa tu e matada.

Au vakavinavinaka ki na veitabana eso e na kena veivosakitaki ka vakadonui me soli na uma ni i lavo levu oqo. E ratou oka kina na i Liuliu ni Yavusa ka i Liuliu ni Mataqali Matanikorovatu, Trustees ni Mataqali Matanikorovatu, Matabose ni Qele Maroroi ni iTaukei kei na Fiji Roads Authority. E na vinaka kei na matau ni nodratou i tuvatuva kei na veivakadonui, e mai rawa kina na noda mai soqo edai, me sa na soli kina na i lavo vei kemuni yadudua na itaukei ni qele ka na salamuria ga na i tuvatuva ni Matabose ni Qele Maroroi ni iTaukei.

E vica na ka bibi au via vakamatatataka me baleta na solisoli oqo:

(1) Na uma i lavo e **$1,600,000** e sa vakadonui ka veiyalayalatitaki e na dua na ***“Undertaking and Indemnity Agreement”***mai na Fiji Roads Authority, Matabose ni Qele Maroroi (TLTB) kei na Trustees ni Mataqali Matanikorovatu.

(2) Na i lavo oqo e sauma na Fiji Roads Authority ka taura tiko na lisi e na gauna a mai cava kina, e na vuku ni Matanitu. E a sauma na **$1,600,000** ki na TLTB.

(3) E sa musuka oti na TLTB na 10% na nona i wasewase (Poundage) mai na i lavo oqo me vaka e vauci tu vakalawa. Na kena vo e **$1,440,000** e sa na wasei vakatautauvata vei kemuni na lewe ni Mataqali ka ra wili kina o ira era se bera ni yabaki 18 kei ira na gone dramidrami ka volai tu na yacadra e na i vola ni Kawabula ni Mataqali Matanikorovatu. Oqo e sala vata kei na i tuvatuva ni TLTB.

(4) E na i solisoli oqo, e sa galala kina na Matanitu kei na Fiji Roads Authority ka sa na vakatautaki ki na TLTB kei kemudou na Trustees na nodra votai vakadodonu vakatautauvata na lewe ni Mataqali. Sa tiko na i lavelave ni veiyalayalati ***(Undertaking and Indemnity Agreement) vei iratou na Trustees ni Mataqali Matanikorovatu*** e na tikina oya. Au nuitaka ka vakabibitaka mo ni wilika vakavinaka sara ka dinata (Indemnity).

Au via vakadreti keda talega na itaukei ni qele e na

nodatou vanua vakaturaga e na veitalanoa ni kena dau

vakayagataki na qele me rawa kina na tiko vinaka kei na

sautu. Na i solisoli edai e dua na i vakaraitaki ni kena soli

me vakayagataki na qele me vutuniyau kina na kena itaukei.

Era sega ni nanuma na solia na veivakadonui ni lisi e na

gauna oya me na mai rawa kina e dua na i solisoli levu

vaka oqo. Ia era rai yawa ka yalomatua e na nodra

nanuma na nodra kawa e na veisiga ni mataka.

E na tikina vata oqori au via vakadreti keda tale na i

taukei ni qele kei keda na sa mai vakaitikotiko ka

veiqaravi tu e na vanua vakaturaga o Kalabu. E sa vakarau meda yacova yani na noda veidigidigi levu e na vula o Seviteba. Sa na levu na vosa ni veisiwati kei na vosa ni veivakayalovinakataki e na basika tiko vei kemuni. Ni qai nanumi ira tiko na noda kawa e na veisiga ni mataka. Ni nanumi ira na luvemuni kei ira na makubumuni e na gauna o ni sa lai vakatulewa kina me baleta na nomuni liutaki.

Ni kakua ni vakatara me kuitaki ka yali tu na nodra

tatadra kei na gagadre na luveda kei na makubuda e na

so na veitalanoa sega na kena yavu ka sega ni kauta mai

vei keda na vinaka kei na sautu.

Ni qai digidigi e na galala kei na veivakabauti vei koya

E na matataki kemuni e na matanitu ka tarava. Ni qarauna vinaka mo ni digidigi vei ira era na veikauwaitaki dina ka na maroroya na nomuni veivakabauti me baleti ira na noda kawa e na veisiga ni mataka.

Au sa mai tinia na noqu vosa e na yakavi edai e na

vakanuinui ni na vakavure sautu, galala kei na bula

marau na i solisoli levu dou mai taura tiko na wekaqu

edai.

Vinaka saka vakalevu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_